**Konstatime paraprake të Grupit të Punës për Zhdukjet e Detyruara ose Jovullnetare në përfundim të vizitës në Shqipëri (5-12 dhjetor 2016)**

**Hyrje**

Delegacioni i Grupit të Punës për Zhdukjet e Detyruara ose Jovullnetare i Kombeve të Bashkuara përfundoi vizitën zyrtare tetëditore në Shqipëri. Vizita u realizua nga data 5 dhjetor deri më 12 dhjetor 2016. Delegacioni përbëhej nga Kryetari i Grupit të Punës, Znj. Houria Es-Slami dhe nga Z. Henrikas Mickevicius, anëtar i Grupit të Punës.

Kjo është hera e parë që ky Grup Pune viziton Shqipërinë.

Në fillim, Grupi i Punës dëshiron të falënderojë Qeverinë e Shqipërisë për ftesën për të vizituar vendin. Në veçanti Grupi i Punës falënderon Ministrinë e Punëve të Jashtme për bashkëpunimin e ofruar si përpara vizitës dhe gjatë saj.

Grupi i Punës dëshiron po ashtu të falënderojë Zyrën e Koordinatorit të Përhershëm dhe Skuadrën e Kombeve të Bashkuara në Shqipëri për mbështetjen e tyre të vyer.

Gjatë vizitës, Grupi i Punës u takua në Tiranë me Nënkomisionin Parlamentar për të Drejtat e Njeriut, Kryetarin e Gjykatës së Lartë, Ministrin e Mirëqenies Sociale dhe Rinisë, Zëvendësministrin e Drejtësisë, përfaqësues të Ministrisë së Punëve të Jashtme, përfaqësues të Shërbimit Informativ Shtetëror, Zyrën e Prokurorit të Përgjithshëm dhe Ministrinë e Punëve të Brendshme.

Grupi i Punës u takua edhe me përfaqësues të institucioneve të pavarura shtetërore, duke përfshirë Autoritetin për Informim mbi Dosjet e Sigurimit të Shtetit, Institutin për Integrimin e Ish të Përndjekurve Politikë, Institutin e Studimeve për Krimet dhe Pasojat e Komunizmit, Komisionerin për Mbrojtjen kundër Diskriminimit, Zyrën e Komisionerit për të Drejtën e Informimit dhe Mbrojtjen e të Dhënave Personale, si dhe Avokatin e Popullit.

Grupi i Punës u takua me disa ish të përndjekur, përfshirë edhe të afërm të personave të zhdukur gjatë komunizmit, si dhe organizoi takime me organizatat e shoqërisë civile dhe me përfaqësues të komunitetit ndërkombëtar.

Grupi i Punës dëshiron ta përgëzojë Qeverinë e Shqipërisë për ndërmarrjen e një sërë hapash pozitive që kanë për qëllim të trajtojnë shkeljet e rënda të të drejtave të njeriut, duke përfshirë dhe zhdukjet e detyruara të ndodhura gjatë regjimit komunist. Grupi i Punës shpreson që këto përpjekje të vazhdojnë. Nuk është shumë vonë për shërim dhe pajtim në Shqipëri.

Më poshtë jepen disa konstatime dhe rekomandime paraprake joshteruese mbi disa çështje, të cilat do të shtjellohen më tej në raportin rreth vizitës së Grupit të Punës në Shqipëri, i cili do t’i dorëzohet Këshillit për të Drejtat e Njeriut në shtator të vitit 2017.

**Legjislacioni**

Shqipëria është shtet palë në Konventën Ndërkombëtare për Mbrojtjen e të Gjithë Personave nga Zhdukja e Detyruar (ICED), pas ratifikimit të Konventës në vitin 2007. Grupi i Punës shpreh kënaqësinë që vëren se Shqipëria e ka njohur kompetencën e Komisionit për Zhdukjet e Detyruara, të parashikuar në nenin 31 dhe 32 të Konventës.

Shqipëria e parashikon zhdukjen e detyruar si krim autonom në Kodin Penal[[1]](#footnote-1) në nenet 74 dhe 109 (c), në përputhje me përkufizimin e dhënë në Deklaratën për Mbrojtjen e të Gjithë Personave nga Zhdukja e Detyruar e vitit 1992 (më poshtë Deklarata), dhe e dënon atë me dënime të përshtatshme të cilat marrin parasysh ashpërsinë ekstreme të kësaj vepre.

Legjislacioni aktual mbulon mënyrat e ndryshme të përgjegjësisë penale, duke përfshirë veprën penale në lidhje me çdo person që kryen, urdhëron, kërkon ose shkakton kryerjen e zhdukjes së detyruar, tenton të kryejë, është bashkëpunëtor ose merr pjesë në një zhdukje të detyruar. Ai parashikon shprehimisht edhe ushtrimin e përgjegjësisë dhe kontrollit efektiv të eprorëve për këtë krim si vepër penale individuale. Grupi i Punës e inkurajon Shqipërinë të parashikojë shprehimisht se zhdukja e detyruar është krim i vazhdueshëm për të cilin nuk mund të zbatohen amnistitë, imunitetet apo periudhat e parashkrimit.

Grupi i Punës shpreh kënaqësinë që konstaton se, në bazë të nenit 122 të Kushtetutës, marrëveshjet ndërkombëtare mbi të drejtat e njeriut të ratifikuara nga Shqipëria kanë epërsi mbi legjislacionin kombëtar në rast konflikti.

**E vërteta**

Megjithëse ka më shumë se 25 vjet nga rënia e regjimit komunist në Shqipëri, plagët e së shkuarës së dhimbshme janë ende të gjalla. Shqipëria duhet ende të merret në mënyrë adekuate me shkeljet e rënda të të drejtave të njeriut të kryera në periudhën nga viti 1944 deri në vitin 1991, kur mijëra viktima u burgosën, u torturuan, u internuan, u ekzekutuan dhe u bënë objekt i zhdukjeve të detyruara.

Gjatë takimeve me organizatat e shoqërisë civile, ish të përndjekur, dhe të afërm të personave të zhdukur, Grupi i Punës dëgjoi histori tronditëse të burrave dhe grave që për vite me radhë kanë kërkuar për eshtrat e të dashurve të tyre, të cilët mendohet të jenë ekzekutuar nga regjimi komunist, e të cilat ende nuk dihet se ku prehen dhe sot e kësaj dite.

Vlerësohet se ka rreth 6000 viktima[[2]](#footnote-2) të zhdukura gjatë regjimit komunist në Shqipëri. Grupi i Punës u informua se disa nga viktimat kanë vdekur gjatë paraburgimit; të tjerë kanë humbur jetën ndërsa vuanin dënimin me burgim, në kampet e përqendrimit, ose kampet e punës; të tjerë janë ekzekutuar sipas dënimeve me vdekje të dhëna nga gjykatat; ndësa të tjerë janë zhdukur ndërsa përpiqeshin të largoheshin nga regjimi duke kaluar kufirin. Ndërsa ka nivele të ndryshme sigurie për sa i përket fatit përfundimtar të këtyre viktimave, shumica e tyre mendohet se kanë vdekur, por vendndodhja e varreve të tyre ende nuk u është bërë me dije familjarëve.

Në Shqipëri janë ndërmarrë disa përpjekje *ad hoc* dhe sporadike për të kërkuar të zhdukurit, megjithatë asnjëra prej tyre nuk është ndërmarrë si pjesë e një politike gjithëpërfshirëse shtetërore për të hedhur dritë mbi të vërtetën. Këto iniciativa përfshijnë ngritjen e një *task force*[[3]](#footnote-3) jetëshkurtër ndërministrore për të kërkuar, gjetur dhe identifikuar eshtrat e personave të ekzekutuar gjatë regjimit komunist, e cila nuk u ka ofruar përgjigjet e shumëkërkuara të afërmve të atyre që mbeten ende të humbur. Çfarë është dhe më shumë shqetësuese është informacioni që iu dha Grupit të Punës se shumica e kërkimeve për eshtrat dhe gërmimet në vendvarrimet e dyshuara të ndodhura në Shqipëri janë kryer nga familjarët e të zhdukurve, me burimet e veta financiare, dhe pa mbështetjen e ekspertëve apo të mjekësisë ligjore nga institucionet shtetërore.

Grupi i Punës u informuar për marrëveshjen e parashikuar të bashkëpunimit me Komisionin Ndërkombëtar për Personat e Zhdukur (ICMP-në), e cila synon mbështetjen e kërkimit për njerëzit që besohet se janë zhdukur gjatë regjimit komunist. Projekti do të përfshijë mbështetje për sistemet e menaxhimit të të dhënave, mbledhjen e kampioneve, si dhe bërjen e testeve të ADN-së dhe të përputhshmërisë së tyre. Grupi i Punës i bën thirrje Qeverisë së Shqipërisë të përfundojë sa më shpejt të jetë e mundur përgatitjet e nevojshme për fillimin e kësaj nisme, pasi shqyrtimi i plotë i të gjitha vendeve të identifikuara të varrimit nuk mund të shtyhet më gjatë. Ndërkohë, duhet të ndërmerren hapa të menjëhershëm për të mbrojtur dhe ruajtur në mënyrë adekuate vendet që janë aktualisht të identifikuara.

Aksesi në informacion dhe arkiva përbën parakusht thelbësor për të siguruar të drejtat e viktimave për të vërtetën dhe drejtësinë. Aksesi në informacionin e klasifikuar, i cili aktualisht realizohet nën kujdesin e Shërbimit Informativ të Shtetit, Ministrisë së Brendshme, dhe Arkivit të Shtetit, duhet të garantohet për autoritetet hetimore dhe të prokurorisë me qëllim realizimin e hetimeve, si dhe për institucionet e ngarkuara me studimin e krimet të kryera gjatë komunizmit. Këto arkiva duhet të jenë në mënyrë të arsyeshme të aksesueshme dhe për familjet me qëllim kërkimin e të dashurve të tyre, apo të eshtrave të tyre, si dhe të subjekteve që ofrojnë mbështetje për viktimat.

Procesi i kohëve të fundit i krijimit të një Autoriteti për Informim mbi Dosjet e Sigurimit të Shtetit në Shqipëri përbën hap pozitiv dhe të mirëpritur në këtë drejtim. Grupi i Punës i bën thirrje të gjitha palëve të interesuara, si qeveritare dhe joqeveritare, ta mbështesin plotësisht punën e këtij Autoriteti të ri, në mënyrë që të rriten në maksimum rezultatet e tij. Në të njëjtën kohë, Shqipëria duhet të ruajë të gjitha të dhënat dhe dokumentacionin ekzistues lidhur me shkeljet e të drejtave të njeriut në të kaluarën, duke përfshirë zhdukjet e detyruara. Kjo bëhet veçanërisht e rëndësishme duke marrë parasysh pretendimet e përsëritura që iu drejtuan Grupit të Punës lidhur me mundësinë e zhdukjes së dosjeve ose ndërhyrjes në to.

**Drejtësia**

Grupi i Punës është shprehur në mënyrë të përsëritur se mosndëshkueshmëria për zhdukjet e detyruara mbetet burim shkeljesh të reja në të ardhmen. Sipas Deklaratës, shteti i garanton viktimave të zhdukjes zgjidhje efikase, përfshirë dhe një proces hetimor *ex officio* të plotë dhe të paanshëm me synim identifikimin e atyre që pretendohet që janë përgjegjës për zhdukjet, si edhe vendosjen e saksioneve të përshtatshme.

Grupi  i Punës ka mësuar me shqetësim se shumica e krimeve dhe shkeljeve të rënda të të drejtave të njeriut të kryera në Shqipëri gjatë periudhës së komunizmit nuk janë hetuar dhe dënuar ende.  Grupi i Punës u informua se gjatë viteve të para pas rënies së komunizmit, janë nisur disa hetime çështjesh, të cilat kanë përfunduar edhe në gjykatë.  Megjithatë, mësohet se para gjykatave shqiptare nuk ka përfunduar asnjë çështje për zhdukje me detyrim.

Ka disa arsye për mungesën thuajse të plotë të llogaridhënies në lidhje me çështje të tilla në Shqipëri. Së pari, institucionet hetimore dhe ato të prokurorisë nuk kanë ndërmarrë asnjë iniciativë për të hetuar dhe për të çuar përpara drejtësisë çështje të zhdukjeve me detyrim.  Së dyti, vepra penale e zhdukjes me forcë është parashikuar shpehimisht në Kodin Penal vetëm kohët e fundit.

Familjarët e të zhdukurve nuk kanë ngritur padi për shkak të mungesës së informacionit, apo njohurive në lidhje me sistemin, si edhe për shkak të mosbesimit tek institucionet ligjore në vend.  Ky mosbesim ushqehet më tej nga aludime të ndryshme për korrupsion dhe anësi politike ndërmjet anëtarëve të gjyqësorit, dhe për lidhjet ende të pranishme që nga regjimi i mëparshëm komunist. Në fakt, Grupi i Punës u informua nga disa burime se ka disa zyrtarë që kanë pasur pozicione të larta gjatë regjimit komunist dhe që ende dhe sot janë të angazhuar në institucione shtetërore, përfshirë dhe gjyqësorin. Grupi i Punës shpreson sinqerisht që, edhe pse i vonuar prej kohësh, ligji i miratuar së fundmi për krijimin e Autoritetit e që pritet të hedhë dritë mbi dosjet e sigurimit, të lehtësojë arritjen e drejtësisë për viktimat dhe familjet e tyre.  Gjithashtu, ne shpresojmë që përfundimi i reformës në drejtësi në Shqipëri do të kontribuojë në rritjen e besimit tek gjyqësori, jo vetëm për viktimat, por edhe për mbarë shoqërinë në përgjithësi.  Grupi i Punës e inkurajon Qeverinë e Shqipërisë të ecë përpara me shpejtësi drejt zbatimit të reformës së parashikuar në sektorin e drejtësisë.

**Vënia në vend e drejtësisë**

Të gjitha viktimat e zhdukjeve me detyrim dhe të afërmit e tyre gëzojnë të drejtën e vënies në vend të drejtësisë për ta, ku përfshihet kompensimi, dëmshpërblimi, kthimi i pronave, rehabilitimi dhe garancia për mospërsëritje të këtij krimi, në përputhje me nenin 19 të Deklaratës.

Informacioni i marrë nga Grupi i Punës tregon se legjislacioni në fuqi neglizhon aspekte të kthimit të pronave dhe të rehabilitimit.  Kompensimi është i kufizuar tek ata persona që kanë dokumentacion që vërteton statusin e tyre, ose të familjarëve dhe të të afërmve të tyre, si ish të përndjekur politikë nga regjimi komunist. Kjo gjë i lë jashtë kufijve të skemës së kompensimit familje të shumta të viktimave të zhdukjeve me detyrim.

Duhet të theksohet po ashtu që, për të depozituar një kërkesë për kompensim, ish të përndjekurit politikë, apo familjarët e tyre, duhet t’u drejtohen jo më pak se pesë institucioneve të ndryshme për të mbledhur dokumentacionin të cilin në fakt e posedon vetë shteti.  Kjo praktikë e rënduar është e tepërt për ata që kanë vuajtur gjatë diktaturës. Është për të ardhur keq edhe që mundësia për depozitimin e kërkesës për kompensim ka qenë e kufizuar përsa i përket afateve kohore, të cilat mendohet se kanë sjellë përjashtimin e atyre individëve që do të kishin pasur të drejtën për kompensim, në rast se do t’i kishin depozituar kërkesat brenda afateve të caktuara kohore.  Për personat që kanë të drejtë përfitimi, kompensimi po ofrohet me anën e një programi të brishtë, pavarësisht se viktimat kanë nevojë të menjëhershme për këto fonde.

Rekomandimi i Grupit të Punës për Qeverinë e Shqipërisë është që ta trajtojë çështjen e vënies në vend të drejtësisë në mënyrë të plotë dhe të strukturuar, duke e harmonizuar dhe duke e bërë racionale qasjen aktuale të fragmentuar.  Grupi i Punës ka mësuar se skema e kompensimit është caktuar si përgjegjësi e përbashkët e Ministrisë së Drejtësisë, Ministrisë së Financës dhe Ministrisë së Mirëqenies Sociale dhe Rinisë.  Një mënyrë për të rritur efikasitetin e këtij mekanizmi mund të jetë vendosja e të gjitha përgjegjësive nën një institucion të vetëm, i cili mund të përfshihet edhe në aspekte të tjera që kanë të bëjnë me vënien e plotë në vend të drejtësisë.

**Përkujtimi**

Grupi i Punës dëshiron të theksojë rëndësinë e përmendoreve të financuara nga shteti, si dhe mbështetjen që duhet t’i japë shteti shoqërisë civile për iniciativa që nxjerrin në pah përkujtimin e së shkuarës.

Pavarësisht ekzistencës së disa ish kampeve të punës, burgjeve dhe të paktën 29 vendeve që mendohet se janë varre të persekutuarish politikë, ende nuk ka asnjë përkujtimore të financuar nga shteti për të përkujtuar viktimat e komunizmit.

Një prej kërkesave kryesore që ka ardhur jo vetëm nga ish të përndjekurit politikë, por edhe nga familjarët e personave të zhdukur gjatë komunizmit, është mungesa e njohjes dhe e përkujtimit të vuajtjeve të tyre.  Grupi i Punës u vu në dijeni të disa iniciativave pozitive të ndërmarra nga institucione të ndryshme, si Instituti për Studimin e Krimeve dhe Pasojave të Komunizmit, ku përfshihen botimi i librave dhe materialeve të ndryshme, si edhe angazhimi i drejtpërdrejtë me shkollat për shpërndarjen e informacionit tek nxënësit e shkollave të mesme.  Megjithatë, sasia e kufizuar e burimeve njerëzore dhe financiare e pengon ndjeshëm ndikimin dhe qëndrueshmërinë e këtyre iniciativave.

Grupi i Punës përfiton nga rasti që të theksojë detyrën e shtetin për të marrë masa për ruajtjen e kujtesës kolektive nga zhdukja[[4]](#footnote-4).[1]

**Përfundime**

Grupi i Punës vuri re disa iniciativa pozitive në Shqipëri, të cilat përbëjnë një shtysë të mirë për trajtimin e shkeljeve të mëdha dhe sistemike të të drejtave të njeriut, që u kryen nga regjimi komunist i vendit.  Megjithatë, lipset një qasje më gjithëpërfshirëse e çështjes.

Ngurrimi i vazhdueshëm për t’u marrë në mënyrë sistemike me abuzimet e së shkuarës ka për të penguar me siguri kapacitetet e Shqipërisë për të ecur përpara drejt të ardhmes shumë premtuese që po përpiqet të arrijë vendi.  Iniciativat aktuale pozitive që synojnë qeverisjen e mirë, ndërtimin e institucioneve dhe sundimin e ligjit, nuk mund dhe nuk do të arrijnë dot potencialin e tyre të plotë, në rast se do të mbeten peng i peshës së rëndë të së shkuarës së dhimbshme të vendit. Shteti duhet të inkurajojë dhe lehtësojë një debat kombëtar publik mbi trashëgiminë e të shkuarës komuniste dhe mbi mënyrën se si të tejkalohen në mënyrë kolektive pasojat e saj të dhimbshme. Ky debat është veçanërisht i rëndësishëm në këtë shoqëri ku mungon besimi tek institucionet shtetërore dhe ku ka iniciativave të fragmentuara të financuara nga shteti për t'u marrë me të kaluarën pikëlluese të vendit.

Është e rëndësishme që autoritetet shtetërore, në konsultim me aktorët përkatës, të fillojnë dhe të zbatojnë një politikë gjithëpërfshirëse për të trajtuar abuzimet e së shkuarës, duke përfshirë dhe zhdukjet me detyrim. Kjo politikë duhet të përfshijë të drejtën e viktimave për të vërtetën, drejtësinë, vënien në vend të drejtësisë dhe kujtesën.

Ndërsa Grupit të Punës nuk iu raportuan raste të reja të zhdukjeve të detyruara dhe ndërsa janë ndërmarrë hapa legjislative për të parandaluar zhdukjet me detyrim në të ardhmen, ka mungesë të njohjes së numrit të madh të rasteve të tilla nga e shkuara. Progresi i ngadaltë i kërkimit të strukturuar për të gjithë ata që u zhdukën gjatë diktaturës, mosndëshkimi i përgjithshëm për autorët e zhdukjeve me detyrim, si dhe numri i pakët i përpjekjeve për të përkujtuar abuzimet e së shkuarës, përfshirë dhe zhdukjet, përbëjnë burim serioz shqetësimi për Grupin e Punës.

Grupi i Punës thekson se zhdukjet e detyruara nuk mund të konsiderohen si çështje të së shkuarës. Ato përbëjnë krim të vazhdueshëm deri sa të qartësohet fati dhe vendndodhja e personit të zhdukur me detyrim.

Grupi i Punës përsërit gatishmërinë për ta mbështetur Qeverinë e Shqipërisë dhe qytetarët e saj në përpjekjet që synojnë arritjen e një shërimi të tillë, si dhe për zbatimin e plotë të Deklaratës për Mbrojtjen e të Gjithë Personave nga Zhdukjet me Detyrim.

1. Kodi Penal (i vitit 1995, i ndryshuar në vitin 2013) [↑](#footnote-ref-1)
2. <http://www.sociale.gov.al/al/newsroom/deklarata-per-shtyp/zgjidhja-e-ceshtjes-se-personave-te-zhdukur-gjate-regjimit-komunist-ne-shqiperi> [↑](#footnote-ref-2)
3. Vendimi Nr. 133, datë 24 shkurt 2010 “Për krijimin e Task Forcës për kërkimin, gjetjen dhe identifikimin e personave të ekzekutuar gjatë regjimit komunist”. [↑](#footnote-ref-3)
4. Parimi 2 i grupit të parimeve për mbrojtjen dhe promovimin e të drejtave të njeriut me anën e veprimeve që luftojnë mosndëshkueshmërinë (E/CN.4/2005/102/Add.1). [↑](#footnote-ref-4)